《和江文通杂拟诗三十首 其二十八 鲍参军》
清代·弘历

仰首瞻天宇，欃枪夜有光。致身当赴公，岂辞去故乡。

荷戈便为当，眠甲凉于霜。主将爱士卒，每食分粟浆。

袭怠贵夜行，衔枚历羊肠。谁能辨旌旗，安容问穹苍。

腐儒株守经，徒言将饥荒。涉川弃便舟，何日成舆梁。

抱子猿孤哀，惊弓雁独伤。都尉闻之诃，鄙言箧中藏。